Sonya Hedenbratt
Sonya Elisabet Hedenbratt-Bolin (født Hedenbratt 4. marts 1931 i Göteborg, Sverige, død 5. april 2001 sammesteds) var en svensk jazzsangerinde, skuespillerinde og revyartist. Hun blev betragtet som en af Sveriges mest berømte jazzsangere.

Hedenbratt blev født på Fjällgatan 16 i bydelen Masthugget i Göteborg, hvorefter hun boede på Klamparegatan 21. Hun kom tidligt i kontakt med jazzmusikken, primært gennem sin storebror Östen Hedenbratt, som var musiker. Han tog Sonya med til dansestedet Kungshall, hvor hun som 17-årig gjorde sin første sceneoptræden på jazzklubben Nalen i Stockholm og herefter fik sit gennembrud. Hun vandt en sangkonkurrence i 1961 og blev kåret som "Göteborgs Doris Day". Hun fik en pokal og en hundredekroneseddel for præstationen.

I løbet af sin karriere arbejdede hun hovedsageligt i Göteborg, hvor hun også var født og tilbragte hele sit liv.

Hun var en del af besætningen i adskillige af Hasse & Tages shows, herunder Gröna hund og Gula Hund, og arbejdede også sammen med musikere såsom Jan Johansson, Gösta Bernhard, Putte Wickman, Charlie Norman og Beppe Wolgers.

I slutningen af 1960'erne og starten af 1970'erne optrådte Hedenbratt sammen med Sten-Åke Cederhök i tv-revyerne (buskis) Jubel i busken og Låt hjärtat va me. Hun spillede sin sidste koncert i maj 1999.

Hedenbratt var desuden krediteret som skuespillerinde i Hasse & Tages Svenska bilder fra 1964, Ingmar Bergmans Fanny og Alexander fra 1982 hvor hun spillede Tante Emma, og tv-produktionen af Mor gifter sig af Moa Martinson.

Hedenbratt er blevet hædret med en mindeplade på Liseberg, og har fået en gade opkaldt efter sig i Örgryte. Hun døde på Sahlgrenska Universitetssjukhuset efter kort tids sygdom og er begravet på Östra Kyrkogård.

Filmografi

Referencer

Eksterne henvisninger 

Skuespillere fra Sverige
Sangere fra Sverige
Personer fra Göteborg